ประกาศนายทะเบียนกลาง เรื่อง มอบหมายกิจการอันอยู่ในอำนาจหน้าที่ของนายทะเบียนกลาง

ประกาศนายทะเบียนกลาง

ประกาศนายทะเบียนกลาง
เรื่อง
มอบหมายกิจการอันอยู่ในอำนาจหน้าที่ของนายทะเบียนกลาง[๑]

ตามที่นายทะเบียนกลางได้มีประกาศ ลงวันที่ ๒๔ พฤศจิกายน
๒๕๒๖ มอบหมายกิจการอันอยู่ในอำนาจหน้าที่ของนายทะเบียนกลางไว้แล้ว นั้น

โดยที่เป็นการสมควรแก้ไขเพิ่มเติมการมอบหมายกิจการอันอยู่ในอำนาจหน้าที่ของนายทะเบียนกลางเสียใหม่ให้เหมาะสมยิ่งขึ้น
อาศัยอำนาจตามความในมาตรา ๖ แห่งพระราชบัญญัติการขนส่งทางบก พ.ศ. ๒๕๒๒
นายทะเบียนกลางมอบหมายกิจการอันอยู่ในอำนาจหน้าที่ของนายทะเบียนกลางไว้
ดังต่อไปนี้

ข้อ ๑ 
ให้เพิ่มความต่อไปนี้เป็นข้อ ๑๖ ของประกาศนายทะเบียนกลาง ลงวันที่ ๒๔
พฤศจิกายน ๒๕๒๖ เรื่อง มอบหมายกิจการอันอยู่ในอำนาจหน้าที่ของนายทะเบียนกลาง
ข้อ ๑๖  ให้หัวหน้าสำนักงานขนส่งสาขาในเขตกรุงเทพมหานครเป็นผู้ทำการแทนในส่วนที่เกี่ยวกับ
(๑)
การดำเนินการเกี่ยวกับการประกอบการขนส่งส่วนบุคคลด้วยรถที่ใช้ในการขนส่งสัตว์หรือสิ่งของ
และรถที่ใช้ในการขนส่งผู้โดยสารสำหรับผู้ประกอบการขนส่งซึ่งมีภูมิลำเนา
หรือสำนักงานใหญ่อยู่ในเขตท้องที่ความรับผิดชอบ ดังนี้
(ก) การออกใบอนุญาต
(ข) การต่ออายุใบอนุญาต
(ค) การออกใบแทนใบอนุญาต
(ง) การกำหนดเงื่อนไขในใบอนุญาต
(จ) การบรรจุรถ
(ฉ) การเปลี่ยนรถใหม่แทนรถเก่า
(ช) การถอนรถ
(ซ) การเพิกถอนใบอนุญาต
(๒)
การดำเนินการเกี่ยวกับการประกอบการขนส่งไม่ประจำทางด้วยรถที่ใช้ในการขนส่งสัตว์หรือสิ่งของสำหรับผู้ประกอบการขนส่งซึ่งมีภูมิลำเนาหรือสำนักงานใหญ่อยู่ในเขตท้องที่ความรับผิดชอบ
ดังนี้
(ก) การบรรจุรถ
(ข)
การเปลี่ยนรถใหม่แทนรถเก่าตามลักษณะรถเดิมที่กำหนดไว้เป็นเงื่อนไขในใบอนุญาต
(ค) การถอนรถ
(๓) การดำเนินการทางทะเบียนและภาษีรถ สำหรับผู้ได้รับใบอนุญาตประกอบการขนส่งซึ่งมีภูมิลำเนาหรือสำนักงานใหญ่อยู่ในเขตท้องที่ความรับผิดชอบ
และการดำเนินการทางทะเบียนและภาษีรถขององค์การขนส่งมวลชนกรุงเทพที่อยู่ในเขตการเดินรถขององค์การขนส่งมวลชนกรุงเทพซึ่งอยู่ในเขตท้องที่ความรับผิดชอบ
(๔)
การอนุญาตให้เปลี่ยนแปลงสภาพเครื่องอุปกรณ์หรือส่วนควบของรถที่ใช้ในการขนส่งผู้โดยสารและรถที่ใช้ในการขนส่งสัตว์หรือสิ่งของให้ผิดแผกแตกต่างในสาระสำคัญตามที่กำหนดในกฎกระทรวง
ออกตามความในมาตรา ๗๑ แห่งพระราชบัญญัติการขนส่งทางบก พ.ศ. ๒๕๒๒ ตามความในมาตรา ๗๘
แห่งพระราชบัญญัติการขนส่งทางบก พ.ศ. ๒๕๒๒
สำหรับผู้ได้รับใบอนุญาตประกอบการขนส่งซึ่งมีภูมิลำเนาหรือสำนักงานใหญ่อยู่ในเขตท้องที่ความรับผิดชอบ
และองค์การขนส่งมวลชนกรุงเทพเฉพาะรถที่อยู่ในเขตการเดินรถขององค์การขนส่งมวลชนกรุงเทพ
ซึ่งอยู่ในเขตท้องที่ความรับผิดชอบ
(๕)
การอนุญาตให้ผู้ได้รับใบอนุญาตประกอบการขนส่งใช้รถที่ใช้ในการขนส่งผู้โดยสารและรถที่ใช้ในการขนส่งสัตว์หรือสิ่งของที่ได้ทำการซ่อมแซมปรับปรุงหรือแก้ไขเปลี่ยนแปลงเครื่องอุปกรณ์หรือส่วนควบให้ถูกต้องตามที่กำหนดในกฎกระทรวงออกตามความในมาตรา
๗๑ แห่งพระราชบัญญัติการขนส่งทางบก พ.ศ. ๒๕๒๒
ซึ่งผ่านการตรวจสอบความถูกต้องจากพนักงานตรวจสภาพหรือสถานตรวจสภาพรถที่ได้รับอนุญาตแล้ว
ตามความในมาตรา ๘๔ แห่งพระราชบัญญัติการขนส่งทางบก พ.ศ. ๒๕๒๒
สำหรับผู้ได้รับใบอนุญาตประกอบการขนส่งซึ่งมีภูมิลำเนาหรือสำนักงานใหญ่อยู่ในเขตท้องที่ความรับผิดชอบ
และองค์การขนส่งมวลชนกรุงเทพเฉพาะรถที่อยู่ในเขตการเดินรถขององค์การขนส่งมวลชนกรุงเทพซึ่งอยู่ในเขตท้องที่ความรับผิดชอบ
(๖) การดำเนินการเกี่ยวกับการอนุญาตให้ปฏิบัติหน้าที่เป็นผู้ประจำรถ
สำหรับผู้ขอดำเนินการเกี่ยวกับการปฏิบัติหน้าที่เป็นผู้ประจำรถซึ่งมีภูมิลำเนาอยู่ในเขตท้องที่ความรับผิดชอบ
ดังนี้
(ก) การออกใบอนุญาต
(ข) การต่ออายุใบอนุญาต
(ค) การออกใบแทนใบอนุญาต
(ง) การเพิกถอนใบอนุญาต
(๗)
การดำเนินการเกี่ยวกับการสั่งพักใช้ใบอนุญาตปฏิบัติหน้าที่เป็นผู้ประจำรถ
ตามความในมาตรา ๑๐๙ แห่งพระราชบัญญัติการขนส่งทางบก พ.ศ. ๒๕๒๒
สำหรับผู้ได้รับใบอนุญาตปฏิบัติหน้าที่เป็นประจำรถซึ่งมีภูมิลำเนาอยู่ในเขตท้องที่ความรับผิดชอบ

ข้อ ๒ 
ประกาศนี้ให้ใช้บังคับตั้งแต่วันที่ ๑ ตุลาคม ๒๕๒๗ เป็นต้นไป

ประกาศ ณ วันที่ ๒๑ กันยายน พ.ศ. ๒๕๒๗
สว่าง  ศรีนิลทา
นายทะเบียนกลาง

โชติกานต์/ปรับปรุง
๓ กุมภาพันธ์ ๒๕๕๘

[๑] ราชกิจจานุเบกษา
เล่ม ๑๐๑/ตอนที่ ๑๔๓/ฉบับพิเศษ หน้า ๓๒/๑๑ ตุลาคม ๒๕๒๗